17 тамыз. ҚазАқпарат күнтізбесі
DATE: 07:00, 17 Тамыз 2023 | GMT +5
TITLE: 17 тамыз. ҚазАқпарат күнтізбесі
URL: https://kaz.inform.kz/news/17-tamyz-kazakparat-kuntizbesi_a4100833/
META: DATE: 07:00, 17 Тамыз 2023 | GMT +5
TOTAL WORDS: 521
AUTHOR(S):
TEXT: ЕСТЕ ҚАЛАР ОҚИҒАЛАР. 1947 жылы Шығыс Қазақстанның әкімшілік, өнеркәсіп және мәдениет орталығы Өскемен қаласында Қазақстанның бас жобалық институты «Казгипроцветмет» құрылды. 2000 жылы Алматыдағы Орталық концерт залына композитор, Қазақстанның халық әртісі Шәмші Қалдаяқовтың есімі берілді. 2006 жылы Қазақстан Республикасының аумағында «Дүниежүзіндегі діндер», «Діни ғимараттар» атты екі пошта маркасы айналымға енгізілді. 2009 жылы Ақмола облысына қарасты Зеренді ауданындағы Қазақстан ауылы жанындағы «Хан сүйегі» төбесінде Уәли хан кесенесі бой көтерді. 2010 жылы Алматыда Шәкен Айманов атындағы «Қазақфильм» АҚ өнімі «Жүк 001» шытырман оқиғалы фильмінің түсірілімі басталды. 8 сериялы фильмнің режиссері – Игорь Вовнянко, продюсері – Қанат Төребай. Фильмге Ивар Калныньш, Досхан Жолжақсынов, Нұржаман Ыхтымбаев, Тұңғышбай Жаманқұлов, Линда Нигматуллина секілді танымал актерлар шақырылды. 2011 жылы ТМД Атқарушы комитеті мен ЕурАзЭҚ және астаналар мен ірі қалалар халықаралық ассамблеясы ұйымдастырған байқаудың нәтижесі бойынша ТМД мен ЕурАзЭҚ үздік қаласы болып Шымкент танылды. Ассамблеяға ТМД-ның 9 елінің 58 қаласы кіреді, оның ішінде қазақстандық екі қала - Астана мен Шымкент бар. Шымкент қала тұрғындарын аулалар, кіреберістер, дәліздер мен көпқабатты үйлердің ішкі алаңқайларын абаттандыру, қоқыстарды жинау және жылыту маусымына дайындығына тартуды ұйымдастыруға байланысты осындай марапатты алды. 2012 жылы Сингапурде Қазақстан Республикасының елшісі Ерлан Баударбек-Қожатаев мен Тувалу сыртқы істер министрі Аписай Лелемия өзара түсіністік меморандумына қол қойды. Құжат екі елдің халықаралық ұйымдар аясындағы тығыз ынтымақтастығына негіз қалады. 2013 жылы Дүниежүзілік денсаулық сақтау ұйымы Еуропалық өңірлік бюросының хатыменҚРДенсаулық сақтау министрлігі Мемлекеттік санитарлық-эпидемиологиялық қадағалау комитетінің «Масғұт Айқымбаев атындағы Қазақ карантиндік және зоонозды жұқпалар ғылыми орталығы» РМКК ДДСҰ-ның оба ауруы бойынша ынтымақтасушы орталығы болып тағайындалды. 2018 жылы қазақстандық жас геологтар командасы Таиландта өткен IESO- 2018, Халықаралық Жер туралы ғылыми олимпиадаға қатысты. Оған әлемнің 40-тан астам елінен жас геологтар бақ сынады. Қазақстан қоржынына 2 алтын медальді Камила Қажен, күмісті Ақназар Қажымұрат, 2 қола жүлдені Өмірзақ Асылбек пен тағы бір қоланы Ислам Айтуғанов салды. 2018 жылы 18 жастағы көкшетаулық велошабандоз Андрей Чугай Қазақстан велоспортының тарихында алғаш рет кейрин жарысында жасөспірімдер арасындағы тректе велоспорттан Әлем чемпионатының медалін жеңіп алды. 2019 жылы Қазақстан құрамасының шабуылшысы Бұлбұл Қартанбаева ел тарихындағы алғаш рет Әйелдер ұлттық хоккей лигасында өнер көрсететін болды. Бұлбұл елімізде «Барыс» жүйесіндегі «Томирис» және алматылық «Айсұлу» сапында ойнады. Ол Қазақстан құрамасында 2011 жылдан бері өнер көрсетіп келеді. 5 рет әлем чемпионатына қатысты. 2020 жылы Ұлттық банк номиналдары 10, 20, 50, 100, 200 және 500 теңгелік алтыннан және номиналдары 1, 2, 5 және 10 теңгелік күмістен «Altyn barys» және «Kúmis barys» инвестициялық монеталарын айналымға шығарды. 2021 жылы Қазақстан астанасы C40 Women4Climate тәлімгерлік бағдарламасына қатысатын әлемдегі 17-і, ал ТМД мен Орталық Азиядағы алғашқы қала болды. «Нұр-Сұлтан қаласының Women4Climate тәлімгерлік бағдарламасына қатысып жатқанына қуаныштымыз. Орталық Азияның ең жылдам дамып келе жатқан қалаларының бірі – Нұр-Сұлтан экономикалық өсуді инклюзивті климаттық әрекеттермен нығайту мүмкіндігіне ие. Мұндай үлкен қаланың нәзік жандыларды климат саласындағы жоспарға енгізіп, мүмкіндік беретіні қуантады» деді C40 Cities жаһандық көшбасшылығының жетекшісі Джейн Лумумба. 2021 жылы бокстан Токио-2020 Олимпиадасының жүлдегерлерін Бокс федерациясы берген ақшалай сыйақыларын қайырымдылыққа жұмсады. 2021 жылы Қасым-Жомарт Тоқаев Сеулде Абай Құнанбайұлына қойылған бюсттің ашылу рәсіміне қатысты. Мемлекет басшысы Сеулдағы Кибер университеттің аумағында ашылған ұлы Абай бюстінің ашылуына зор мән беріп, оның Қазақстан мен Корея Республикасының достығын нығайта түсетінін атап өтті. 2022 жылы «Ганун» баспасында жазушы, қазақ әдебиетіндегі детектив жанрының негізін қалаушы Кемел Тоқаевтың «Ночной выстрел» атты повестер жинағы жарық көрді
